**ZÁPIS č. 11**

**Z RIADNEHO ZASADNUTIA SPRÁVNEJ RADY TASR**

**30. novembra 2016 so začiatkom o 15.00 h**

**Prítomní členovia správnej rady:** Vladimír Masár, Boris Chovanec, Ján Sand, Peter Alakša, Richard Kvasňovský

**Ospravedlnení:**

**Hostia:** PhDr. Jaroslav Rezník, generálny riaditeľ TASR ,

**Miesto konania:** Bratislava, Dúbravská cesta 14, TASR

Rokovanie v zmysle čl. 3, 5 ods. 1 a čl. 6 Rokovacieho poriadku Správnej rady zvolal predseda rady Vladimír Masár. Konštatoval, že rada je uznášaniaschopná a navrhol program zasadnutia:

**Program:**

1. **Návrh rozpočtu TASR na rok 2017**
2. **Rôzne**

**UZNESENIE č. 33/2016:**

Členovia rady schválili program zasadnutia:

Za : 5 Proti: 0 Zdržal sa: 0

**Uznesenie bolo prijaté.**

1. **Návrh rozpočtu TASR na rok 2017**

Predseda Správnej rady TASR požiadal generálneho riaditeľa, aby oboznámil členov rady s predloženým materiálom – Návrhom rozpočtu TASR na rok 2017.

Na úvod generálny riaditeľ TASR uviedol,že predkladaný návrh rozpočtu je zostavený na úrovni hlavných kategórií, kategórií,položiek a podpoložiek v štruktúre príjmov a výdavkov platnej rozpočtovej klasifikácie v súlade s Opatrením MF SR z 8. decembra 2004 č. MF/010175/2004-42 v znení neskorších dodatkov, ktorým sa ustanovuje druhová, organizačná a ekonomická klasifikácia.

Návrh rozpočtu je spracovaný v súlade so všeobecne záväznými právnymi predpismi pričom vychádza z poslednej úpravy rozpočtu predloženého na MF SR a ďalších informácií známych v období, kedy sa návrh zostavoval, pri dodržaní zásad hospodárnosti, efektívnosti a účelovosti.

Generálny riaditeľ uviedol,že do návrhu rozpočtu boli zapracované príjmy a výdavky súvisiace s predpokladaným plánom činnosti Tlačovej agentúry v roku 2017.

Príjmovú časť rozpočtu tvoria  : príjmy z predaja spravodajstva a príjmy zo štátneho rozpočtu na krytie činnosti v zmysle zmluvy vo verejnom záujme. Zmluva vo verejnom záujme sa uzatvára s MK SR zvyčajne koncom roka.

Do celkovej výšky príjmov vstupujú ďalej príjmy z podnájmu,úroky z omeškania, úroky z účtov, ostatné nedaňové príjmy (napr. splátky škôd) a zostatok prostriedkov z predchádzajúceho roku.

Na základe týchto skutočností bola príjmová časť na rok 2017 zostavená v celkovej výške 5 345 293 Eur.

Výdavková časť rozpočtu v celkovej výške 5 293 194 Eur zahrňuje výdavky na mzdy, odvody, tovary a služby a investície.

Generálny riaditeľ predložil členom rady Návrh rozpočtu TASR na rok 2017 v podrobnej tabuľkovej forme podľa jednotlivých účtov a taktiež podrobnú analýzu návrhu prijmovej časti rozpočtu a analýzu návrhu výdavkovej časti rozpočtu..

Na záver generálny riaditeľ PhDr. J. Rezník konštatoval, že návrh rozpočtu Tlačovej agentúry na rok 2017 je zostavený s prebytkom vo výške 52 099 Eur.

Vladimír Masár poďakoval generálnemu riaditeľovi a otvoril rozpravu počas ktorej členovia rady rozoberali jednotlivé účtovné položky. Vzájomne konštatovali, že aj tohtoročné ekonomické ukazovateľe sú kladné a TASR je dobre riadená firma.

Po skončení diskusie predseda rady navrhol uznesenie :

**UZNESENIE č. 34/2016**

SR TASR schválila predložený materiál generálnym riaditeľom - Návrh rozpočtu TASR na rok 2017

 Za: 5 Proti: 0 Zdržal sa: 0

**Uznesenie bolo prijaté.**

**2.    Rôzne**

Členovia správnej rady sa dohodli na termíne ďalšieho zasadnutia 15.decembra 2016 (štvrtok ) o 15,00 h.

Bratislava 30. 11. 2016

Zapísal: V. Masár v. r.

Predseda správnej rady TASR